Document ID: 32010D0055

KOMISSION PÄÄTÖS,
tehty 13 päivänä heinäkuuta 2009,
Les Volailles du Périgord -yhtiön pelastamistuesta ja sen muuttamisesta rakenneuudistustueksi (C 31/08 (ex N 681/06))
(tiedoksiannettu numerolla K(2009) 5494)
(Ainoastaan ranskankielinen teksti on todistusvoimainen)
(2010/55/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
on perustamissopimuksen 88 artiklan 2 kohdan ensimmäisen alakohdan mukaisesti kehottanut asianomaisia esittämään huomautuksensa ja ottaa huomioon nämä huomautukset,
sekä katsoo seuraavaa:
I MENETTELY
(1)
Komissio hyväksyi Les Volailles du Périgord -yhtiön miljoonan euron pelastamistuen nro N 681/06 19 päivänä heinäkuuta 2007 päivätyllä kirjeellä K(2007) 3564. Tuen kestoksi vahvistettiin kuusi kuukautta.
(2)
Antaessaan ilmoituksen pelastamistuesta Ranskan viranomaiset sitoutuivat toimittamaan komissiolle rakenneuudistussuunnitelman, selvitystilasuunnitelman tai todisteen siitä, että ennakko on maksettu kokonaan takaisin, viimeistään kuuden kuukauden kuluttua siitä, kun komissio on hyväksynyt pelastamistuen. Kyseinen määräaika päättyi 19 päivänä tammikuuta 2008 ilman, että komissio oli saanut vaadittuja asiakirjoja.
(3)
Komissio pyysi 7 päivänä toukokuuta 2008 päivätyllä kirjeellä Ranskaa toimittamaan vaaditut asiakirjat mahdollisimman pian ja ilmoitti, että jos asiakirjoja ei toimitettaisi, komissiolla olisi velvollisuus aloittaa perustamissopimuksen 88 artiklan 2 kohdan mukainen menettely valtiontuesta vaikeuksissa olevien yritysten pelastamiseksi ja rakenneuudistukseksi annettujen yhteisön suuntaviivojen (1) 27 kohdan mukaisesti.
(4)
Koska Ranska oli jättänyt toimittamatta rakenneuudistussuunnitelman, selvitystilasuunnitelman tai todisteen siitä, että ennakko on maksettu kokonaan takaisin, komissio ilmoitti Ranskan viranomaisille 16 päivänä heinäkuuta 2008 päivätyllä kirjeellä K(2008) 3540 lopullinen, että se aloittaa perustamissopimuksen 88 artiklan 2 kohdassa ja neuvoston asetuksessa (EY) N:o 659/1999 (2) tarkoitetun muodollisen tutkintamenettelyn, joka koskee pelastamistuen toteutusta.
(5)
Komissio kehotti Ranskaa esittämään huomautuksensa, toimittamaan tiedot Les Volailles du Périgord -yhtiön nykytilanteesta sekä joko rakenneuudistussuunnitelman, selvitystilasuunnitelman tai todisteen siitä, että ennakko on maksettu kokonaan takaisin, kuukauden kuluessa edellä mainitun kirjeen vastaanottopäivästä.
(6)
Ranskan viranomaisille lähetettiin muistutuskirje 5 päivänä syyskuuta 2008 (AGRI D/21337).
(7)
Ranska toimitti rakenneuudistussuunnitelman 18 päivänä syyskuuta 2008 päivätyllä sähköpostiviestillä. Komissio pyysi 4 päivänä joulukuuta 2008 päivätyllä kirjeellä lisätietoja rakenneuudistussuunnitelmasta ja pelastamistuen käytöstä. Ranskan viranomaiset pyysivät 8 päivänä joulukuuta 2008 päivätyllä sähköpostiviestillä lisäaikaa tietojen toimittamiseen. Komissio myönsi niille lisäaikaa. Ranska lähetti lisätietoja 12 päivänä helmikuuta 2009 ja 26 päivänä kesäkuuta 2009 päivätyillä sähköpostiviesteillä.
II KUVAUS (3)
(8)
Komissio hyväksyi 19 päivänä heinäkuuta 2007 päivätyllä kirjeellä K(2007) 3564 pelastamistuen Les Volailles du Périgord -yhtiölle, joka harjoittaa broilerien ja kalkkunoiden teurastusta ja joka oli joutunut vaikeuksiin lintuinfluenssakriisin vuoksi.
(9)
Yhtiö on kokonaan Gayen perheen omistuksessa. Vuonna 2006 sen palveluksessa oli 236 työntekijää ja sen liikevaihto oli tilikauden 2006-2007 lopussa noin 43 miljoonaa euroa (4). Yhtiö myi pääosan tuotteistaan hyper- ja supermarketeille Ranskassa. Se myi 70 prosenttia tuotteistaan leikattuina paloina ja loput paistovalmiina kokonaisina broilereina ja kalkkunoina. Yhtiön vienti oli vähäistä.
(10)
Les Volailles du Périgord -yhtiön kasvu oli nopeaa koko 1990-luvun ja jatkui nopeana tilikauteen 2001-2002. Kasvun hallinta oli kuitenkin heikkoa muun muassa alimitoitetun johdon ja halpatuotteisiin keskitetyn kaupallisen strategian vuoksi. Näiden heikkouksien vaikutukset alkoivat tuntua täysipainoisesti laskusuhdanteen aikana, jolloin yhtiö muuttui rakenteellisesti tappiolliseksi. Tilikausien 2002-2003 ja 2004-2005 väliseltä ajalta kertyneet liiketoiminnan tappiot olivat 5,3 miljoonaa euroa. Yrityksen johto reagoi tähän pyrkimällä parantamaan tuottavuutta, ottamalla palkkamenot tiukempaan hallintaan, käyttämällä ulkopuolista henkilöstöä ja supistamalla ulkoisia palveluja ja menoja. Liiketoiminnan tulos saatiin näiden toimenpiteiden ansiosta tasapainoon vuoden 2005 jälkipuoliskolla. Osakkaat siirsivät samaan aikaan 3 miljoonaa euroa yhtiön käyttötilille tukeakseen sen maksuvalmiutta. Lintuinfluenssakriisi heikensi tuntuvasti jo valmiiksi vaikeassa asemassa olevan yrityksen tilannetta. Yhtiön nettoliikevaihto supistui tilikaudella 2005-2006 noin 5 miljoonaa euroa edelliseltä tilikaudelta. Toiminnan tappiot olivat noin 168 000 euroa. Yhtiön maksuvalmius heikkeni entisestään tappioiden ja jäädytetyn siipikarjanlihan varastojen kasvun myötä. Yhtiö pystyi rahoittamaan edelleen toimintaansa turvautumalla tilinylitykseen, johon suostuttiin, koska oli odotettavissa, että yhtiölle maksettaisiin pelastamistukea (jos tukea ei olisi maksettu, tilinylitys olisi langennut maksettavaksi ja johtanut ilmoitukseen maksujen lakkauttamisesta ja yhtiön hakemiseen konkurssiin).
(11)
Yhtiön kassavaje oli heinäkuussa 2007 noin 1,2 miljoonaa euroa ja sen ennustettiin supistuvan hieman vuoden 2007 jälkipuoliskolla.
(12)
Miljoonan euron pelastamistuki myönnettiin takaisinmaksettavina ennakkoina, joiden kesto oli kuusi kuukautta ja joista osan maksoi valtio (850 000 euroa) ja osan Aquitainen alueneuvosto (150 000 euroa). Tuki myönnettiin maatalous- ja kalastusministerin 15 päivänä maaliskuuta 2006 päivätyn yleiskirjeen DPEI/SDEPA/C2006-4019 perusteella.
(13)
Ranskan viranomaiset olivat vahvistaneet, että sovellettava korkokanta olisi ennakon maksamisen aikaan sovellettava komission viitekorko.
(14)
Komissio totesi 16 päivänä heinäkuuta 2008 päivätyssä kirjeessään K(2008) 3540 lopullinen, jolla tämän pelastamistuen toteutusta koskeva muodollinen tutkintamenettely aloitettiin, että tuen kestoa oli todennäköisesti jatkettu sääntöjenvastaisesti yli kuuden kuukauden määräajan, ja esitti epäilyjä kyseisen toimenpiteen soveltuvuudesta yhteismarkkinoille.
III KOLMANSIEN ESITTÄMÄT HUOMAUTUKSET
(15)
Kolmannet eivät ole toimittaneet huomautuksia muodollisen tutkintamenettelyn aikana.
IV RANSKAN ESITTÄMÄT HUOMAUTUKSET
(16)
Ranska esitti 18 päivänä syyskuuta 2008 päivätyllä sähköpostiviestillä huomautuksensa komission päätöksestä aloittaa perustamissopimuksen 88 artiklan 2 kohdan mukainen menettely, joka koskee Les Volailles du Périgord -yhtiön pelastamistuen toteutusta. Ranska toimitti yhtiön rakenneuudistussuunnitelman ja pyynnön, joka koski pelastamistuen muuttamista rakenneuudistustueksi. Ranska lähetti lisätietoja 12 päivänä helmikuuta 2009 päivätyllä sähköpostiviestillä.
(17)
Toimitettujen tietojen mukaan Les Volailles du Périgord -yhtiön tilanne pysyi edelleen vaikeana vuosina 2006-2007, koska yhtiö oli edelleen keskittynyt liian vahvasti halpatuotteisiin, sillä ei ollut valikoimassaan leikattuja eikä valmistuotteita, sen tuotantoresurssit olivat sataprosenttisessa käytössä ja sen johto oli alimitoitettu.
(18)
Ranskan viranomaisten mukaan 150 000 euron osuus pelastamistuesta maksettiin 9 päivänä elokuuta 2007 ja loput 850 000 euroa 11 päivänä syyskuuta 2007. Yhtiö laati rakenneuudistussuunnitelman tilikaudella 2007-2008 ja aloitti sen toteutuksen tammikuussa 2008 (vuoden 2008 alkupuoliskolla toteutettiin seuraavat toimenpiteet: uuden toimitusjohtajan nimitys, luopuminen tietyistä tappiollisista toiminnoista, kustannusarvion teettäminen yhtiön toimintojen uudelleensuuntaamisen edellyttämistä investoinneista ja atk-järjestelmän parantaminen).
(19)
Toimitettujen tietojen mukaan yhtiön omien varojen vaje oli tilikauden 2007-2008 lopussa noin 2,5 miljoonaa euroa. Tulokset pysyivät tappiollisina 30 päivään kesäkuuta 2007, ja siirrettyjen tappioiden kokonaismäärä nousi sen vuoksi noin 4,7 miljoonaan euroon.
(20)
Yhtiö tuotti ensimmäistä kertaa liikevoittoa - noin 525 000 euroa - tilikaudella 2007-2008 (30 päivänä kesäkuuta 2008 kirjattu tulos). Yhtiö on lisäksi jo osoittanut, että sen omarahoituskyky on yli miljoona euroa. Ranskan viranomaisten mukaan tämä oli mahdollista vuoden 2008 alkupuoliskolla toteutettujen rakenneuudistustoimenpiteiden vuoksi.
(21)
Ranskan viranomaisten mukaan yhtiö ei voi saattaa päätökseen rakenneuudistussuunnitelmaa eikä palauttaa kannattavuuttaan ilman tukea. Ilman tukea yhtiö ei voi myöskään tervehdyttää rahoitusrakennettaan siten, että se voisi rahoittaa itse toimintansa.
(22)
Rakenneuudistussuunnitelma kattaa kolme tilikautta eli vuosien 2007-2008 ja 2009-2010 välisen jakson.
(23)
Les Volailles du Périgord -yhtiö harjoittaa broilerien ja kalkkunoiden teurastusta. Yhtiö myi vuosina 2006-2007 tuotteistaan 70 prosenttia leikattuina paloina ja loput paistovalmiina kokonaisina broilereina ja kalkkunoina. Sen liikevaihdosta 44 prosenttia kertyi hyper- ja supermarketeista, 32 prosenttia halpamyymälöistä, 14 prosenttia perinteisistä liha- ja leikkelekaupoista ja 10 prosenttia päivittäistavarakaupan ulkopuolisesta myynnistä. Toimitettujen tietojen mukaan yhtiön maantieteellinen liiketoiminta-alue on laajuudeltaan kansallinen. Yhtiön osuus Ranskan markkinoista ilmoitetaan noin 1 prosentiksi.
(24)
Ranskan viranomaiset toimittivat 12 päivänä helmikuuta 2009 päivätyllä sähköpostiviestillä markkinatutkimuksen ”Siipikarja-ala ja -kauppa” (”Industrie et négoce de volaille”), jonka Xerfi-yhtiö oli toteuttanut heinäkuussa 2008 ja joka oli yhtiön rakenneuudistussuunnitelman liitteenä (5).
(25)
Kyseisen tutkimuksen mukaan siipikarjanlihan tuotanto on tärkeä osa Ranskan liha-alaa. Siipikarja-ala on suhteellisen keskittynyt, sillä yli 500 työntekijän yritysten osuus alan liikevaihdosta on yli 50 prosenttia. Ranskan markkinajohtaja on LDC-konserni, jonka konsolidoitu liikevaihto on noin 1,8 miljardia euroa ja markkinaosuus 25,5 prosenttia. Markkinoiden toiseksi suurin toimija on GASTRONOME-konserni, jonka markkinaosuus on 14 prosenttia, ja kolmanneksi suurin ARRIVE-konserni, jonka markkinaosuus on 9 prosenttia.
(26)
Toimitettujen tietojen mukaan tilanne siipikarjamarkkinoilla normalisoitui vuonna 2007 lintuinfluenssakriisin vuonna 2006 aiheuttamien vakavien häiriöiden jälkeen. Maatalousperäisten raaka-aineiden hintoja korotettiin kuitenkin vuonna 2007, minkä vuoksi siipikarjan rehun kustannukset ja tuotantokustannukset kasvoivat. Siipikarjanlihan kuluttajamyyntihintoja korotettiin lihamarkkinoilla eniten vuonna 2007.
(27)
Ranskan viranomaisten mukaan yhteisön tuotantokapasiteetti oli kasvanut jo useiden vuosien ajan, minkä vuoksi myös teurastusten määrä oli kasvanut. Siipikarjan teurastuksia on kuitenkin tarkoitus vähentää keskipitkällä aikavälillä hieman yli 2 prosenttia kulutuksen vähetessä nykyisessä kriisitilanteessa. Hintojen sitä vastoin odotetaan nousevan samaan aikaan.
(28)
Ranskan viranomaisten mukaan pääasiallisia syitä siihen, että yritys on joutunut vaikeuksiin, olivat lintuinfluenssa, heikosti kannattaviin markkinoihin suunnattu kaupallinen strategia ja taloudellinen tilanne (ks. johdanto-osan 10 kappale) (6).
(29)
Les Volailles du Périgord -yhtiön rakenneuudistussuunnitelman mukaan yhtiön kaupallista strategiaa on muutettava. Tuotteita, joiden jälleenmyyntikatteet ovat pienet (ensimmäinen perushintaluokka, esim. kana tai helmikana) vähennetään tuntuvasti ja ne korvataan korkeamman lisäarvon ja/tai hintatason tuotteilla. Yhtiö teurastaa ja käsittelee kyseiset tuotteet, joiden tuotantokustannusten hallinta tapahtuu pelkästään tuotantoketjun alkupäässä, toisin sanoen tiloilla.
(30)
Label Rouge- ja Bio-siipikarjatuotteita kehitetään ja niitä markkinoidaan innovatiivisissa pakkauksissa (suojakaasupakkaukset), jotka antavat tuotteille entistä enemmän lisäarvoa, tai tuotteita markkinoidaan edelläkävijämarkkinoilla, kuten grilliravintolamarkkinoilla, joilla katteet ovat suurempia.
(31)
Ensimmäisen hintaluokan tuotteisiin, joita tarvitaan hyper- ja supermarketeissa täydentämään korkeamman hintatason tuotteita, lisätään korkeamman lisäarvon tuotteita (kuten koivet, vartaat ja marinoidut tuotteet). Lisäksi yhtiön oman Le Croquant -merkin osuus myynnistä tulee olemaan edelleen huomattava.
(32)
Les Volailles du Périgord -yhtiön rakenneuudistussuunnitelman mukaan yhtiön tuotantoa pyritään parantamaan tuotantoresursseihin tehtävillä investoinneilla sekä toiminnan ja henkilöstön uudelleenjärjestelyllä.
(33)
Yhtiön tuotantoresurssien nykyaikaistamiseen on varattu yli 4 miljoonan euron määrärahat. Investoinnit kohdistetaan kiinteistöön (siipikarjan vastaanottolaiturin laajennus), tuotantovälineisiin (esim. Maxiload-laituri broilereita ja kalkkunoita varten, Maxiload-moduulit, kuorma-autot, ilmakalibrointilinja ja suojakaasupakkauslinja) ja tietojärjestelmään (SAP-pohjainen ratkaisu ja atk-laitteiston uusiminen).
(34)
Toimitettujen tietojen mukaan Maxiload-moduulit nopeuttavat ja helpottavat elävän siipikarjan lastausta tiloilla ja kuorma-autoissa, parantavat ajoneuvojen eläintiheyttä ja helpottavat lastin purkua teurastamoissa. Siipikarjan vastaanottolaituriin tehtävät investoinnit vähentävät työn raskautta ja noutokustannuksia. Kalibraattorin ostolla on lisäksi tarkoitus parantaa tuotannon laatua siipikarjan lajittelun paranemisen ansiosta, nopeuttaa tuotteiden käsittelyä ja pakkausta sekä vähentää lajittelupisteen työntekijämäärää. Kalibraattori-investointi on välttämätön myös grilliravintolamarkkinoiden kehittämisen kannalta, sillä grillattavat broilerit on kalibroitava. Suojakaasupakkauslaitteen osto on välttämätön edellytys sille, että yhtiö pystyy vastaamaan tärkeimpien asiakkaidensa eli hyper- ja supermarkettien tarpeisiin.
(35)
Toimitettujen tietojen mukaan yhtiöllä ei ole vielä integroitua tietojärjestelmää. Atk-laiteinvestoinnit ja SAP-ratkaisu mahdollistavat sen, että yrityksen johtamista voidaan parantaa tuntuvasti sekä kunkin tuotesegmentin/markkinan kannattavuuden analysoinnin että markkinakehitystä koskevien ennusteiden laatimisen tasolla.
(36)
Yhtiöllä on tällä hetkellä 205 työntekijää, joista 55:llä on määräaikainen ja 150:llä toistaiseksi voimassa oleva työsopimus. Suunniteltujen investointien tekemisen jälkeen työntekijämäärää on tarkoitus supistaa yhdeksällä henkilöllä. Tästä saatavat lopulliset kokonaissäästöt ovat yli 430 000 euroa. Vähentämällä myyntiään halpamyymälöille yritys voi lisäksi supistaa työntekijämääräänsä noin 30 henkilöllä ja sanoa irti 55 prosenttia määräaikaisista sopimuksistaan. Tästä saadaan toimitettujen tietojen mukaan yli miljoonan euron säästöt. Irtisanomiskustannukset arvioidaan noin 170 000 euroksi. Yhtiölle nimitettiin uusi toimitusjohtaja jo vuoden 2008 alkupuoliskolla. Rakenneuudistussuunnitelman mukaan yhtiöön on tarkoitus palkata myös hallintotarkastaja ja myyntiedustaja yhtiön uusien tavoitteiden saavuttamista varten.
(37)
Yhtiö aloitti rakenneuudistustoimenpiteiden toteutuksen vuoden 2008 alkupuoliskolla (ks. johdanto-osan 18 kappale). Valtaosa investoinneista toteutetaan tilikaudella 2008-2009. Vuonna 2008 aloitettua liiketoimintojen uudelleenjärjestelyä jatketaan tilikausina 2008-2009 ja 2009-2010.
(38)
Toimitettujen tietojen mukaan rakenneuudistuksen rahoitus järjestetään seuraavasti:
Volailles du Périgord -yhtiön rakenneuudistuksen rahoitusjärjestelyt
(EUR)
Kustannukset
Rahoitus
Investoinnit
4 145 150
Leasing
3 265 150
Irtisanomiset
170 000
Rakenneuudistustuki
1 000 000
Käyttöomaisuusmuutokset
850 000
Osakkaiden pääomapanos
900 000
Yhteensä
5 165 150
Yhteensä
5 165 150
(39)
Valtaosa investoinneista rahoitetaan leasing-sopimuksella, joka tehdään 4-5 vuodeksi. Ranskan viranomaiset ovat toimittaneet komissiolle Crédit Agricole Leasing -konserniin kuuluvan ETICA-yhtiön rahoitussopimusehdotuksen.
(40)
Osakkaiden rahoitusosuudesta, joka on yhteensä 900 000 euroa, 850 000 euroa toteutetaan tilisiirtoina. Ne käytetään käyttöomaisuuteen kohdistuvaan taloudelliseen uudelleenjärjestelyyn. Toimitettujen tietojen mukaan taloudellinen uudelleenjärjestely antaa yhtiölle tilaisuuden tervehdyttää rahoitusrakenteensa ja saada jälleen rahoitusta markkinalähteistä.
(41)
Ranskan viranomaiset toimittivat 18 päivänä syyskuuta 2008 päivätyllä sähköpostiviestillä liiketoimintasuunnitelman jaksolle, joka ulottui tilikauden 2009-2010 loppuun. Kyseinen suunnitelma, jonka on ilmoitettu perustuvan Les Volailles du Périgord -yhtiötä koskevien optimististen ja pessimististen olettamusten välillä olevaan olettamukseen, sisältää jo yhtiön tosiasialliset tulokset tilikausilta 2006-2007 ja 2007-2008. Ranskan viranomaiset toimittivat 12 päivänä helmikuuta 2009 päivätyllä sähköpostiviestillä liiketoimintasuunnitelmat myös optimistisille ja pessimistisille skenaarioille.
(42)
Optimististen ja pessimististen olettamusten välillä olevaan olettamukseen perustuvan liiketoimintasuunnitelman mukaan yhtiön liikevaihto ja tuotevalikoima kehittyvät seuraavasti:
Volailles du Périgord -yhtiön liikevaihdon ja myyntimäärien kehitys asiakasryhmittäin
2006-07
2007-08
2008-09
2009-10
Kehitys
Liikevaihto (tuhatta EUR)
Hyper- ja supermarketit
19 137
19 680
20 250
21 736
14 %
Alennusmyymälät
13 839
12 462
7 775
5 959
-57 %
Perinteiset liha- ja leikkelekaupat
5 927
7 064
5 152
5 357
-10 %
Grilliravintolat/PUM (7)
4 328
5 526
6 616
6 828
58 %
Yhteensä
43 231
44 732
39 793
39 880
-8 %
Myyntimäärä (tonnia valmiita tuotteita)
Hyper- ja supermarketit
5 687
5 289
5 329
5 720
1 %
%/kokonaismyyntimäärä
39 %
42 %
47 %
51 %
Alennusmyymälät
4 384
3 748
2 281
1 752
-60 %
%/kokonaismyyntimäärä
30 %
30 %
20 %
15 %
Perinteiset liha- ja leikkelekaupat
2 968
1 653
1 610
1 633
-45 %
%/kokonaismyyntimäärä
20 %
13 %
14 %
14 %
Grilliravintolat/PUM (7)
1 679
1 929
2 198
2 202
31 %
%/kokonaismyyntimäärä
11 %
15 %
19 %
19 %
Yhteensä
14 718
12 619
11 418
11 307
-23 %
Keskihinta (EUR/kg)
2,94
3,54
3,49
3,53
(43)
Rakenneuudistussuunnitelman tavoitteena on parantaa Les Volailles du Périgord -yhtiön tuotteiden arvostusta siten, että yhtiön toiminta keskitetään uudelleen kannattavimpiin toimintoihin. Yhtiö supistaa myyntimääriään kaiken kaikkiaan 23 prosenttia rakenneuudistusjakson aikana (tilikausien 2006-2007 ja 2009-2010 välisenä aikana). Supistukset kohdistuvat alennusmyymälöihin (- 60 prosenttia) sekä liha- ja leikkelekauppoihin (- 45 prosenttia). Myynti hyper- ja supermarketeille kasvaa sen sijaan yhden prosentin ja myynti grilliravintoloille ja päivittäistavarakaupan ulkopuolelle 31 prosenttia (toimitettujen tietojen mukaan viimeksi mainittujen myyntikanavien kysynnän kehitysnäkymät ovat hyvät).
(44)
Huolimatta myyntimäärien huomattavasta supistumisesta kaikkien myyntikanavien osalta yhtiön liikevaihto pienenee vain 8 prosenttia saman jakson aikana. Ranskan viranomaisten mukaan yhtiön osuus (Ranskan kansallisista) markkinoista on rakenneuudistuksen jälkeen 0,8 prosenttia.
(45)
Optimististen ja pessimististen olettamusten välillä olevaan olettamukseen perustuvan liiketoimintasuunnitelman avainluvut ovat seuraavat:
Volailles du Périgord -yhtiön liiketoimintasuunnitelman avainluvut
(tuhatta EUR)
2006-2007
2007-2008
2008-2009
2009-2010
Liikevaihto
43 231
44 732
39 793
39 880
Kaupan kate
11 525
12 390
10 872
10 223
Lisäarvo
6 931
7 774
7 868
7 318
Liikevoitto
- 465
445
1 115
828
Tulos rahoituserien jälk.
- 570
326
974
553
Kirjanpidollinen tulos
-57
525
823
675
ORK (8)
tieto puuttuu
1 001
1 204
1 233
Käyttöpääoma
-4 376
-3 660
-1 895
-1 013
Omat varat
-3 071
-2 466
238
791
PKAV (9)
871
603
3 408
3 057
Kassatilanne
- 844
-1 295
428
785
Takaisinmaksukyky (10)
tieto puuttuu
0,60
2,83
2,48
(46)
Optimististen ja pessimististen olettamusten välillä olevaan olettamukseen perustuvan liiketoimintasuunnitelman mukaan tavoitteena on tuotannon arvon lisäämisen ohella vähentää ulkoisia kustannuksia (vähentämällä työnvälityspalveluiden käyttöä ja vähentämällä energiakuluja) ja henkilöstökuluja (vähentämällä työntekijämäärää). Yhtiön tuloksen odotetaankin paranevan tuntuvasti rakenneuudistusjakson aikana ja yltävän noin 1,7 prosenttiin (kirjanpidollisen tuloksen perusteella) tilikaudella 2009-2010. Vuotuisen omarahoituskyvyn arvioidaan paranevan noin 1,2 miljoonaan euroon vuosina 2009-2010 ja käyttöpääomaa on tarkoitus kasvattaa noin 3,4 miljoonalla eurolla rakenneuudistusjakson aikana.
(47)
Optimististen ja pessimististen olettamusten välillä olevaan olettamukseen perustuvan liiketoimintasuunnitelman mukaan yhtiön rahoitusrakenteeseen on tarkoitus tehdä huomattavia parannuksia. Omat varat muuttuvat jälleen positiivisiksi tilikaudesta 2008-2009 (11). Huolimatta pitkän ja keskipitkän aikavälin velan kasvusta tilikaudella 2008-2009 (leasing-sopimus, jolla rahoitetaan valtaosa suunnitelluista investoinneista) takaisinmaksukyky (sellaisena kuin se määritellään johdanto-osan 45 kappaleessa) on suunnitelman mukaan vain 2,48 rakenneuudistusjakson päättyessä. Myös kassatilanteen odotetaan muuttuvan positiiviseksi tilikaudella 2008-2009.
(48)
Ranskan viranomaisten mukaan tilikaudella 2007-2008 kertynyt liikevoitto tukee tätä kehitysennustetta (ks. johdanto-osan 20 kappale).
(49)
Ranskan viranomaisten toimittamat Les Volailles du Périgord -yhtiötä koskevat optimistiset ja pessimistiset kehitysskenaariot (ks. johdanto-osan 41 kappale) perustuvat seuraaviin olettamuksiin:
(50)
Optimistinen olettamus: tonnimäärät vastaavat optimististen ja pessimististen olettamusten välillä olevan olettamuksen mukaisia tonnimääriä lukuun ottamatta päivittäistavarakaupan ulkopuolista myyntiä, joka kasvaa hieman, ja todennäköistä keskihintaa, joka on 3,56 euroa, kun optimististen ja pessimististen olettamusten välillä olevan olettamuksen mukainen keskihinta on 3,53 euroa. Pessimistinen olettamus: hyper- ja supermarkettien tonnimäärät pienenevät tilikaudella 2009-2010 ja poikkeavat siten optimististen ja pessimististen olettamusten välillä olevan skenaarion mukaisista tonnimääristä. Päivittäistavarakaupan ulkopuolisen myynnin tonnimäärät pysyvät muuttumattomina, koska kyseisten markkinoiden kehitys on riittämätöntä. Todennäköinen keskihinta on 3,48 euroa, kun optimististen ja pessimististen olettamusten välillä olevan olettamuksen mukainen keskihinta on 3,53 euroa.
(51)
Optimistisen skenaarion mukaan yhtiön kannattavuus paranee tuntuvasti jakson aikana. Tuloksen ennustetaan paranevan 1,3 miljoonaa euroa verrattuna optimististen ja pessimististen olettamusten välillä olevan olettamuksen mukaiseen tulokseen. Tämän odotetaan vaikuttavan taloudelliseen tilanteeseen siten, että yhtiö kasvattaa käyttöpääomaansa ja saa sen jälleen tasapainoon. Pessimistisen skenaarion toteutuminen merkitsisi kannattavuuden heikkenemistä ja tuloksen jäämistä miljoona euroa optimististen ja pessimististen skenaarioiden välillä olevan skenaarion mukaista tulosta pienemmäksi. Vaikka kassatilanne paranisi tilikaudella 2009-2010, se pysyisi negatiivisena.
(52)
Ranskan viranomaisten toimittamien tietojen mukaan Les Volailles du Périgord -yhtiölle ei ole tarkoitus myöntää muita tukia ennen rakenneuudistusjakson päättymistä.
V ARVIOINTI
(53)
Les Volailles du Périgord -yhtiö harjoittaa broilerien ja kalkkunoiden teurastusta. Komissio toteaa, että perustamissopimuksen 92, 93 ja 94 artiklaa (nykyisin 87, 88 ja 89 artikla) sovelletaan siipikarjanlihan tuotantoon siipikarjanliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2777/75 (12) 19 artiklan nojalla. Kyseinen asetus oli voimassa tuen myöntämisen aikaan (13).
1. Onko kyse perustamissopimuksen 87 artiklan 1 kohdassa tarkoitetusta tuesta?
(54)
Perustamissopimuksen 87 artiklan 1 kohdan mukaan jäsenvaltion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu yhteismarkkinoille, siltä osin kuin se vaikuttaa jäsenvaltioiden väliseen kauppaan.
(55)
Tuen myöntävät valtio ja Aquitainen alueneuvosto (ks. johdanto-osan 12 ja 18 kappale), ja se suosii tiettyä yritystä. Vakiintuneen oikeuskäytännön mukaan (14) tuki vaikuttaa kauppaan, kun tuensaajayritys harjoittaa taloudellista toimintaa ja sen tuotteet kilpailevat muista jäsenvaltioista lähtöisin olevien tuotteiden kanssa. Jo pelkästään se seikka, että tuki vahvistaa yrityksen kilpailukykyä kilpaileviin yrityksiin verrattuna antamalla kyseiselle yritykselle taloudellisen edun, jota se ei olisi saanut muutoin harjoittaessaan tavanomaista toimintaansa, on osoitus siitä, että tukeen liittyy riski kilpailun vääristymisestä (15). Les Volailles du Périgord toimii alalla, jolla käydään jäsenvaltioiden välistä kauppaa (16). Kuten komissio totesi jo 19 päivänä heinäkuuta 2007 päivätyssä kirjeessään K(2007) 3564, Ranskan myöntämä tuki on omiaan vaikuttamaan jäsenvaltioiden väliseen kilpailuun ja kauppaan ja on sen vuoksi perustamissopimuksen 87 artiklan 1 kohdassa tarkoitettua valtiontukea.
2. Perustamissopimuksen 87 artiklan 3 kohdan c alakohdan nojalla yhteismarkkinoille soveltuva tuki
(56)
Perustamissopimuksen 87 artiklan 3 kohdan c alakohdassa määrätään kuitenkin, että yhteismarkkinoille soveltuvana voidaan pitää tukea tietyn taloudellisen toiminnan tai talousalueen kehityksen edistämiseen, jos tuki ei muuta kaupankäynnin edellytyksiä yhteisen edun kanssa ristiriitaisella tavalla.
(57)
Tämän poikkeuksen soveltaminen edellyttää, että tukien myöntämisen kannalta merkityksellisiä säännöksiä ja määräyksiä noudatetaan.
(58)
Komissio on tutkinut Les Volailles du Périgord -yhtiön pelastamistuen tuki-ilmoituksen antamispäivänä sovellettavien suuntaviivojen perusteella, toisin sanoen maatalousalan valtiontuesta annettujen yhteisön suuntaviivojen (17) ja valtiontuesta vaikeuksissa olevien yritysten pelastamiseksi ja rakenneuudistukseksi annettujen yhteisön suuntaviivojen (18) perusteella, jäljempänä ’suuntaviivat’.
(59)
Komissio ilmoitti 19 päivänä heinäkuuta 2007 päivätyllä kirjeellä K(2007) 3564 päättäneensä katsoa tuen yhteismarkkinoille soveltuvaksi tueksi perustamissopimuksen 87 artiklan 3 kohdan c alakohdan nojalla.
(60)
Suuntaviivojen 25 kohdan a alakohdan mukaan pelastamistukien on oltava maksuvalmiustukia, jotka myönnetään lainatakauksina tai lainoina. Lainatakauksista tai lainoista on perittävä korkoa, joka on vähintään yhtä korkea kuin vakaassa taloudellisessa tilanteessa olevilta yrityksiltä lainoista perittävä korko ja ainakin yhtä korkea kuin komission vahvistama viitekorko. Laina on maksettava takaisin ja takauksen voimassaolon on päätyttävä viimeistään kuuden kuukauden kuluessa siitä, kun ensimmäinen lainaerä on siirretty yritykselle.
(61)
Hyväksytty tuki oli tarkoitus myöntää takaisinmaksettavana ennakkona, josta perittävä vuotuinen korko olisi yhtä korkea kuin ennakon maksamisen aikaan sovellettava komission viitekorko (4,62 prosenttia 1 päivästä heinäkuuta 2007).
(62)
Ranskan viranomaiset ovat ilmoittaneet, että laina maksettaisiin takaisin kuuden kuukauden kuluessa siitä, kun ensimmäinen lainaerä on maksettu yritykselle. Ranskan viranomaiset ovat sitoutuneet toimittamaan komissiolle suuntaviivojen 25 kohdan c alakohdan mukaisesti rakenneuudistussuunnitelman, selvitystilasuunnitelman tai todisteen siitä, että ennakko on maksettu kokonaan takaisin, viimeistään kuuden kuukauden kuluttua siitä, kun komissio olisi hyväksynyt pelastamistuen.
(63)
Koska Ranska ei ollut toimittanut vaadittuja asiakirjoja, komissio ilmoitti 16 päivänä heinäkuuta 2008 päivätyllä kirjeellä K(2008) 3540 lopullinen aloittavansa perustamissopimuksen 88 artiklan 2 kohdassa ja asetuksessa (EY) N:o 659/1999 tarkoitetun muodollisen tutkintamenettelyn, joka koskee pelastamistuen toteutusta. Komissio totesi kyseisessä kirjeessä, että tuen kestoa oli todennäköisesti jatkettu sääntöjenvastaisesti yli kuuden kuukauden määräajan, ja esitti epäilyjä toimenpiteen soveltuvuudesta yhteismarkkinoille.
(64)
Ranska toimitti rakenneuudistussuunnitelman 18 päivänä syyskuuta 2008 päivätyllä sähköpostiviestillä. Se lähetti lisätietoja 12 päivänä helmikuuta 2009 päivätyllä sähköpostiviestillä. Ranskan viranomaiset ovat korostaneet, että vaikka Les Volailles du Périgord -yhtiö oli viivytellyt rakenneuudistustukihakemuksen jättämisessä, rakenneuudistussuunnitelman toteutus oli aloitettu tammikuussa 2008 (ks. johdanto-osan 22 kappale). Komissio pitää valitettavana, että Ranska ei ole noudattanut sitoumustaan, jonka mukaan sen oli toimitettava vaaditut asiakirjat kuuden kuukauden määräajassa.
(65)
Suuntaviivojen 29 kohdan mukaan pelastamistuen hyväksyminen ei välttämättä tarkoita, että myös rakenneuudistussuunnitelman mukainen tuki hyväksyttäisiin, sillä tällaista tukea arvioidaan sen omista lähtökohdista.
(66)
Tämän vuoksi on tutkittava, onko Les Volailles du Périgord -yhtiön rakenneuudistustuki silloin, kun se muutetaan miljoonan euron pelastamistueksi, yhteismarkkinoille soveltuvaa tukea.
(67)
Les Volailles du Périgord -yhtiön rakenneuudistussuunnitelmaa, joka rahoitetaan osittain nyt tarkasteltavalla tuella, alettiin toteuttaa tammikuussa 2008. Kyseisenä ajankohtana sovellettiin maa- ja metsätalousalan valtiontukea koskevia suuntaviivoja vuosiksi 2007-2013 (19). Näiden maataloussuuntaviivojen 145 kohdassa viitataan valtiontuesta vaikeuksissa olevien yritysten pelastamiseksi ja rakenneuudistukseksi annettuihin suuntaviivoihin.
(68)
Suuntaviivojen 3.2 kohdassa määritellään rakenneuudistustukiin sovellettavat säännöt.
(69)
Suuntaviivojen 33 kohdan mukaan rakenneuudistustukea voidaan myöntää vain suuntaviivojen 9-13 kohdassa tarkoitetuille vaikeuksissa oleville yrityksille. Suuntaviivojen 2.1 kohdassa määritellään vaikeuksissa oleva yritys.
(70)
Suuntaviivojen 10 kohdassa luetellaan perusteet, jotka on täytettävä, jotta yritys katsotaan automaattisesti vaikeuksissa olevaksi yritykseksi (yritys on menettänyt yli puolet merkitystä pääomastaan tai omista varoistaan taikka täyttää kansallisessa lainsäädännössä vahvistetut edellytykset yhtiön asettamiselle yleistäytäntöönpanomenettelyyn maksukyvyttömyyden vuoksi). Suuntaviivojen 11 kohdassa määrätään, että vaikka mikään 10 kohdan mukaisista edellytyksistä ei täyty, yrityksen voidaan silti katsoa olevan vaikeuksissa, etenkin jos vaikeuksissa olevan yrityksen tavanomaiset merkit, kuten kasvavat tappiot, varastojen kasvu tai lisääntyvä velkaantuminen, ovat nähtävissä.
(71)
Les Volailles du Périgord -yhtiö, jonka toiminta on ollut rakenteellisesti tappiollista mutta joka on elpymässä, joutui pahoihin vaikeuksiin lintuinfluenssakriisin vuoksi. Yhtiön nettoliikevaihto supistui tilikaudella 2005-2006 noin 5 miljoonaa euroa edelliseltä tilikaudelta ja maksuvalmius heikkeni entisestään tappioiden ja jäädytetyn siipikarjanlihan varastojen kasvun myötä. Tilinylitykseen, jolla yhtiö pystyi rahoittamaan toimintaansa vielä vuoden 2007 alkupuoliskolla, suostuttiin vain siksi, että oli odotettavissa, että yhtiölle maksettaisiin pelastamistukea. Jos pelastamistukea ei olisi maksettu, tilinylitys olisi langennut maksettavaksi ja johtanut ilmoitukseen maksujen lakkauttamisesta ja yhtiön hakemiseen konkurssiin (ks. johdanto-osan 10 kappale). Komissio on todennut tämän vuoksi, että yhtiö voitiin katsoa suuntaviivojen 11 kohdassa tarkoitetuksi vaikeuksissa olevaksi yritykseksi (20).
(72)
Osa miljoonan euron pelastamistuesta maksettiin elokuussa 2007 ja osa syyskuussa 2007 (ks. johdanto-osan 18 kappale). Ensimmäisten rakenneuudistustoimenpiteiden toteutus alkoi tammikuussa 2008 (ks. johdanto-osan 18 kappale). Tilikaudella 2007-2008 kertynyt pieni liikevoitto perustui toimenpiteisiin, jotka toteutettiin pelastamistuen maksamisen jälkeen (ks. johdanto-osan 20 kappale). Omien varojen vaje oli edelleen noin 2,5 miljoonaa euroa ja kassavaje noin 1,3 miljoonaa euroa kyseisen tilikauden lopussa. Liiketoimintasuunnitelman mukaan omat varat ja kassatilanne muuttuvat jälleen positiivisiksi ja nousevat rakenneuudistusjakson lopulla, vuosina 2009-2010 noin 800 000 euron tasolle (ks. johdanto-osan 45 kappale). Koska liiketoimintasuunnitelma sisältää miljoonan euron rakenneuudistustuen, komissio myöntää, että yhtiö ei voi toteuttaa rakenneuudistussuunnitelmaansa kokonaisuudessaan eikä palauttaa kannattavuuttaan ilman tukea. Tämä tilanne estäisi yhtiötä tervehdyttämästä rahoitusrakennettaan siten, että se voi rahoittaa toimintansa itse. Komissio toteaa tämän vuoksi, että ilman pelastamistukea (toisin sanoen jos yhtiö joutuu maksamaan pelastamistuen takaisin) Les Volailles du Périgord -yhtiön voidaan katsoa olleen rakenneuudistusjakson alussa, tammikuussa 2008 edelleen suuntaviivoissa tarkoitettu vaikeuksissa oleva yritys.
(73)
Suuntaviivojen 34-37 kohdan mukaan tuen myöntämisen edellytyksenä on oltava rakenneuudistussuunnitelman täytäntöönpano ja suunnitelman on mahdollistettava yrityksen pitkän aikavälin elinkelpoisuuden palautuminen kohtuullisessa ajassa. Elinkelpoisuuden paranemisen on perustuttava pääasiassa yrityksen sisäisiin toimenpiteisiin eikä se voi perustua ulkoisiin seikkoihin, joihin yritys ei voi itse juurikaan vaikuttaa (hintojen ja kysynnän muutokset jne.). Rakenneuudistussuunnitelmassa on otettava huomioon kysynnän ja tarjonnan nykytilanne ja ennakoitu kehitys. Suunnitelmassa on oltava skenaarioita, jotka perustuvat optimistisiin, pessimistisiin ja niiden välillä oleviin olettamuksiin. Rakenneuudistussuunnitelmassa on esitettävä yrityksen muuttamista siten, että se voi rakenneuudistuksen jälkeen vastata itse kaikista kustannuksistaan, omaisuuserien arvon alentuminen ja rahoituskulut mukaan luettuina. Rakenneuudistuksen läpikäyneen yrityksen oman pääoman tuoton on oltava riittävän korkea, jotta se voi kilpailla omin voimin. Jos yrityksen vaikeudet johtuvat sen omistajaohjausjärjestelmän puutteista, järjestelmää on muutettava asianmukaisella tavalla.
(74)
Ranskan viranomaiset ovat toimittaneet komissiolle rakenneuudistussuunnitelman, joka kattaa tilikaudet 2007-2008, 2008-2009 ja 2009-2010. Suunnitelman toteutus aloitettiin tammikuussa 2008. Rakenneuudistussuunnitelma perustuu liiketoimintasuunnitelmaan, joka pohjautuu optimististen ja pessimististen olettamusten välillä olevaan olettamukseen ja jossa otetaan jo huomioon tilikausina 2006-2007 ja 2007-2008 saavutetut tulokset (ks. johdanto-osan 41 kappale). Rakenneuudistussuunnitelman liitteenä oli Xerfi-yhtiön heinäkuussa 2008 toteuttama markkinatutkimus (ks. johdanto-osan 24 kappale).
(75)
Rakenneuudistussuunnitelman mukaan tavoitteena on parantaa tuotteiden arvoa siten, että yhtiön toiminta keskitetään uudelleen kannattavimpiin toimintoihin. Yhtiö supistaa optimististen ja pessimististen olettamusten välillä olevan olettamuksen mukaan toimintaansa siten, että myyntimäärät supistuvat 23 prosenttia ja liikevaihto 8 prosenttia rakenneuudistusjakson aikana (ks. johdanto-osan 43 ja 44 kappale). Ranskan viranomaisten mukaan rakenneuudistussuunnitelma mahdollistaa sen, että yhtiö kykenee jälleen saamaan rahoitusta markkinalähteistä Optimististen ja pessimististen olettamusten välillä oleviin olettamuksiin perustuvan liiketoimintasuunnitelman mukaan kirjanpidollisen tuloksen osuus liikevaihdosta nousee tilikaudella 2009-2010 noin 1,7 prosenttiin. Vuotuisen omarahoituskyvyn arvioidaan paranevan noin 1,2 miljoonaan euroon ja käyttöpääomaa on tarkoitus kasvattaa noin 3,4 miljoonalla eurolla rakenneuudistusjakson aikana. Yhtiön rahoitusrakenteeseen on tarkoitus tehdä huomattavia parannuksia. Omien varojen odotetaan muuttuvan jälleen positiivisiksi tilikaudella 2008-2009. Huolimatta pitkän ja keskipitkän aikavälin velan kasvusta tilikaudella 2008-2009 (leasing-sopimuksiin perustuva rahoitus), takaisinmaksukyky on vain 2,48 prosenttia rakenneuudistusjakson päättyessä. Myös kassatilanteen odotetaan muuttuvan positiiviseksi tilikaudella 2008-2009 (ks. johdanto-osan 46 ja 47 kappale).
(76)
Komissiolle on lisäksi toimitettu optimistisiin ja pessimistisiin skenaarioihin perustutuvat liiketoimintasuunnitelmat (ks. johdanto-osan 49 kappale). Optimistiseen olettamukseen perustuvan liiketoimintasuunnitelman mukaan yhtiön kannattavuus paranee tuntuvasti jakson aikana. Tämä odotetaan vaikuttavan taloudelliseen tilanteeseen siten, että yhtiö kasvattaa käyttöpääomaansa ja saa sen jälleen tasapainoon. Pessimistisen skenaarion toteutuminen merkitsisi kannattavuuden heikkenemistä ja tuloksen jäämistä miljoona euroa perusskenaarion mukaista tulosta pienemmäksi. Vaikka kassatilanne paranisi tilikaudella 2009-2010, se pysyisi negatiivisena (ks. johdanto-osan 51 kappale).
(77)
Yhtiön johdon parantamiseksi ja vahvistamiseksi yhtiölle nimitettiin jo vuoden 2008 alkupuoliskolla uusi toimitusjohtaja. Rakenneuudistussuunnitelman mukaan yhtiöön on tarkoitus palkata myös hallintotarkastaja ja myyntiedustaja yhtiön uusien tavoitteiden saavuttamista varten.
(78)
Komissio toteaa, että rakenneuudistussuunnitelman kolmen tilikauden kesto (2007-2008, 2008-2009 ja 2009-2010) on lyhin mahdollinen, jotta yhtiö voi toteuttaa liiketoimintojensa uudelleensuuntaamisen, toteuttaa suunnitellut rakenneuudistustoimenpiteet ja vakauttaa laskusuhdanteen jälkeen taloudellisen tilanteensa ja kassatilanteensa kestävällä tavalla.
(79)
Komissio katsoo tämän vuoksi, että Les Volailles du Périgord -yhtiön rakenneuudistussuunnitelma on omiaan palauttamaan yrityksen pitkän aikavälin elinkelpoisuus kohtuullisessa ajassa.
(80)
Suuntaviivojen 38-42 kohdan mukaan on pyrittävä välttämään se, että tuki vääristäisi kohtuuttomasti kilpailua. Suuntaviivojen 38 kohdan mukaan on toteutettava vastasuoritteita sen varmistamiseksi, että kaupankäynnin edellytyksiä haittaavat vaikutukset olisivat mahdollisimman vähäiset. Suuntaviivojen 40 kohdassa määrätään, että vastasuoritteet on suhteutettava tuesta aiheutuviin kilpailua vääristäviin vaikutuksiin ja etenkin yrityksen kokoon ja suhteelliseen painoarvoon merkityksellisillä markkinoilla. Vastasuoritteita olisi toteutettava etenkin markkinoilla, joilla yrityksellä on rakenneuudistuksen jälkeen huomattava markkina-asema. Tappiollisen toiminnan lopettamista, joka olisi joka tapauksessa tarpeen elinkelpoisuuden palauttamiseksi, ei pidetä kapasiteetin tai markkinaläsnäolon supistamisena.
(81)
Ilmoituksen mukaan Les Volailles du Périgord -yhtiön maantieteellinen liiketoiminta-alue on laajuudeltaan kansallinen ja markkinaosuus noin prosentti (ks. johdanto-osan 23 kappale). Voidaan katsoa, että Les Volailles du Périgord -yhtiön markkinaosuus on yhteisön tasolla vielä vähäisempi. Yhtiö on kuitenkin sitoutunut liiketoimintasuunnitelmassaan supistamaan toimintaansa siten, että myyntimäärät supistuvat 23 prosenttia ja liikevaihto 8 prosenttia (optimististen ja pessimististen olettamusten välillä oleva olettamus) rakenneuudistusjakson aikana (ks. johdanto-osan 43 ja 44 kappale). Supistukset kohdistuvat alennusmyymälöihin (myyntimäärät - 60 prosenttia) sekä liha- ja leikkelekauppoihin (myyntimäärät - 45 prosenttia). Ranskan viranomaiset ovat vahvistaneet, että rakenneuudistussuunnitelman mukaisesti supistettavassa toiminnassa ei ole kyse tappiollisesta toiminnasta. Kyseisestä toiminnasta kertyvä keskimääräinen nettokate oli kuitenkin pienempi kuin hyper- ja supermarketeille, grilliravintoloille ja päivittäistavarakaupan ulkopuoliseen myyntiin toimitettavista tuotteista kertyvä kate (0,4 EUR/kg vs. 0,6 EUR/kg).
(82)
Ranskan viranomaisten mukaan yhtiön markkinaosuus tulee supistumaan rakenneuudistusjakson aikana 0,8 prosenttiin kansallisista markkinoista toiminnan supistumisen vuoksi. Ottaen huomioon, että yhtiön painoarvo Euroopan broileri- ja kalkkunamarkkinoilla on erittäin pieni eikä tuotannon supistaminen johdu siitä, että yhtiö joutuisi lopettamaan tappiollista toimintaa, komissio toteaa, että ehdotetut vastasuoritteet ovat riittäviä.
(83)
Suuntaviivojen 43-45 kohdan mukaan tuki on rajattava välttämättömään. Suuntaviivojen 43 kohdan mukaan rakenneuudistustuen saajan on osallistuttava rakenneuudistussuunnitelmaan merkittävällä määrällä omia varojaan, myös myymällä omaisuuseriä, jotka eivät ole välttämättömiä yrityksen elinkelpoisuuden kannalta, tai markkinaehtoisella ulkoisella rahoituksella. Rahoitusosuuden on oltava todellinen ja mahdollisimman suuri, eikä siihen voida laskea arvioituja tulevia voittoja, kuten kassavaroja. Suuntaviivojen 44 kohdan mukaan keskisuurten yritysten kohdalla todellisen rahoitusosuuden on yleensä oltava vähintään 40 prosenttia. Suuntaviivojen 45 kohdassa määrätään, että tuen määrän on oltava sellainen, että voidaan välttää se, että yritys saisi liiallisia rahavaroja. Kyseisen kohdan mukaan tukea ei myöskään saa käyttää rahoittamaan uusia investointeja, jotka eivät ole tarpeen elinkelpoisuuden palauttamiseksi.
(84)
Ranskan viranomaisten toimittamien tietojen mukaan 5 165 150 euron rakenneuudistuskustannukset rahoitetaan miljoonan euron rakenneuudistustuen lisäksi leasing-sopimuksella, jolla rahoitetaan 3 265 150 euron osuus kustannuksista, ja osakkaiden pääomapanoksella, jolla rahoitetaan 900 000 euron osuus (ks. johdanto-osan 38 kappale). Yrityksen oma rahoitusosuus rakenneuudistuksen kokonaiskustannuksista on siten noin 81 prosenttia. Les Volailles du Périgord -yhtiön työntekijämäärä on alle 250 ja liikevaihto alle 50 miljoonaa euroa. Yhtiö täyttää sen vuoksi perusteet, joiden mukaan se voidaan katsoa keskisuureksi yritykseksi, joilta edellytetään suuntaviivojen mukaan vähintään 40 prosentin todellista rahoitusosuutta. Yrityksen todellinen rahoitusosuus on siten suuntaviivojen vaatimusten mukainen ja jopa vaadittua suurempi. Ranskan viranomaisten mukaan yhtiöllä ei ole liiallisia rahavaroja. Viranomaiset ovat korostaneet, että yhtiön kassavaje oli 30 päivänä kesäkuuta 2008 vielä noin 1,5 miljoonaa euroa. Komissio toteaa tämän vuoksi, että tämän rakenneuudistustuen hyväksyminen ei lisää yhtiön rahavaroja vaan kyse on ennemminkin jo elo- ja syyskuussa 2007 maksetun pelastamistuen muuttamisesta rakenneuudistustueksi. Ranskan viranomaiset ovat osoittaneet, että suunnitellut investoinnit (ks. johdanto-osan 33-35 kappale) ovat tarpeen yrityksen elinkelpoisuuden palautumiseksi. Komissio toteaa edellä esitettyjen seikkojen perusteella, että nyt tarkasteltava tuki on rajattu välttämättömään suuntaviivojen 43-45 kohdan mukaisesti.
(85)
Suuntaviivojen 47 kohdan mukaan yrityksen on toteutettava rakenneuudistussuunnitelma kokonaisuudessaan. Komissio katsoo suunnitelman noudattamatta jättämisen tuen väärinkäytöksi, sanotun kuitenkaan rajoittamatta asetuksen (EY) N:o 659/1999 23 artiklan soveltamista ja mahdollisuutta saattaa asia yhteisöjen tuomioistuimen käsiteltäväksi perustamissopimuksen 88 artiklan 2 kohdan toisen alakohdan mukaisesti.
(86)
Suuntaviivojen 49 kohdan mukaan komission on voitava varmistua rakenneuudistussuunnitelman moitteettomasta edistymisestä jäsenvaltion sille säännöllisesti toimittamien yksityiskohtaisten kertomusten avulla. Suuntaviivojen 51 kohdan mukaan pk-yrityksille myönnetyn tuen osalta riittää yleensä, että jäljennös tuensaajayrityksen tuloslaskelmasta ja taseesta toimitetaan komissiolle kerran vuodessa. Rakenneuudistustuen hyväksymisen jälkeen rakenneuudistussuunnitelmaa voidaan muuttaa (rakenneuudistusjakson aikana) vain, jos muutokset ovat suuntaviivojen 52 kohdan mukaisia ja komissio on hyväksynyt ne. Ranskan viranomaiset ovat sitoutuneet noudattamaan näitä edellytyksiä.
(87)
Suuntaviivojen 70 kohdan mukaan kaikista muista yritykselle rakenneuudistusjakson aikana myönnetyistä tuista, myös hyväksytyn ohjelman mukaisesti myönnetystä tuesta, on ilmoitettava komissiolle erikseen.
(88)
Ranskan viranomaiset ovat vahvistaneet, että yhtiö ei ole saanut rakenneuudistustukea aiemmin. Ne ovat sen vuoksi noudattaneet suuntaviivojen 3.3 kohdassa määriteltyä tuen ainutkertaisuuden periaatetta.
(89)
Suuntaviivojen 5 kohdassa määritellään rakenneuudistustukeen maatalousalalla sovellettavat erityissäännökset. Kyseisiä säännöksiä sovelletaan kuitenkin vain maataloustuotteiden alkutuotantoon. Les Volailles du Périgord -yhtiö harjoittaa siipikarjan teurastusta, leikkuutta ja pakkaamista ja toimii sen vuoksi maataloustuotteiden jalostamisen ja kaupan pitämisen aloilla. Maatalousalaa koskevia erityissäännöksiä ei tämän vuoksi sovelleta tähän tukeen.
(90)
Koska nyt tarkasteltava tuki myönnetään valtiontuesta vaikeuksissa olevien yritysten pelastamiseksi ja rakenneuudistukseksi annettujen yhteisön suuntaviivojen mukaisesti ja kun otetaan huomioon myös edellä esitetyt näkökohdat, komissio toteaa, että toimenpide ei ole vaarassa muuttaa kaupankäynnin edellytyksiä yhteisen edun kanssa ristiriitaisella tavalla. Toimenpiteeseen voidaan sen vuoksi soveltaa perustamissopimuksen 87 artiklan 3 kohdan c alakohdan mukaista poikkeusta.
VI PÄÄTELMÄT
(91)
Komissio pitää valitettavana sitä, että Ranska on toteuttanut Les Volailles du Périgord -yhtiön rakenneuudistustukitoimenpiteet perustamissopimuksen 88 artiklan 3 kohdan vastaisesti.
(92)
Valtiontukitoimenpide, jonka Ranska on toteuttanut perustamissopimuksen 88 artiklan 3 kohdan vastaisesti muuttamalla Les Volailles du Périgord -yhtiön pelastamistuen rakenneuudistustueksi, soveltuu kuitenkin yhteismarkkinoille,
ON TEHNYT TÄMÄN PÄÄTÖKSEN:
1 artikla
Miljoonan euron valtiontuki, joka on myönnetty muuttamalla Les Volailles du Périgord -yhtiön pelastamistuki rakenneuudistustueksi ja jonka Ranska on toteuttanut perustamissopimuksen 88 artiklan 3 kohdan vastaisesti, soveltuu yhteismarkkinoille.
2 artikla
Tämä päätös on osoitettu Ranskan tasavallalle.
Tehty Brysselissä 13 päivänä heinäkuuta 2009.

Labels: 4
17
19
6
18